\_\_\_\_\_\_\_\_\_\_\_\_\_\_ Nr.\_\_\_\_\_\_\_\_\_\_\_

Uz 05.07.2016. Nr.142.9/8-12-12/16

**Latvijas Republikas Saeimas**

Tautsaimniecības, agrārās, vides

un reģionālās politikas komisijai

*Par* *nodibinājuma ”Domnīca Certus”*

*ziņojumā ”Latvijas Konkurētspējas ziņojums 2015”*

*iekļauto pētījumu par farmācijas nozari*

Ministru kabinets ir izskatījis Saeimas Tautsaimniecības, agrārās, vides un reģionālās politikas komisijas 2016.gada 5.jūlija vēstuli Nr.142.9/8-12-12/16 ar tai pievienotajiem Latvijas Ķīmijas un farmācijas uzņēmēju asociācijas (turpmāk – LAĶĪFA) un nodibinājuma ”Domnīca Certus” priekšlikumiem farmācijas nozares attīstībai un sniedz informāciju par paveiktajām un plānotajām darbībām nozares priekšlikumu īstenošanai.

**Cilvēkresursu nodrošinājums**

1. Valsts Izglītības satura centrs ir uzsācis īstenot pasākumu kopumu, kuru mērķis ir uzlabot skolēnu mācību sasniegumus dabaszinātnēs:

* kopš 2014./15. mācību gada tiek organizēti diagnosticējošie darbi dabaszinātņu mācību priekšmetos un matemātikā, lai novērtētu skolēnu zināšanas un sniegtu pedagogiem metodiskos ieteikumus skolēnu mācību sasniegumu veidošanā;
* lai īstenotu ieceri ieviest obligātu pēc izglītojamā izvēles centralizēto eksāmenu fizikā, ķīmijā vai dabaszinībās, 2015./16. mācību gadā tika organizēti 1.pilotprojekta centralizētie eksāmeni fizikā, ķīmijā un dabaszinībās, savukārt 2016./17. mācību gadā tiks organizēti 2.pilotprojekta eksāmeni ar mērķi novērtēt izglītojamo mācību sasniegumus fizikā, ķīmijā un dabaszinībās, iegūstot atgriezenisko saiti mācību sasniegumu rezultātu izvērtēšanai un jauna centralizētā eksāmena veidošanai.
* 2016.gadā ir veikti grozījumi Ministru kabineta 2000.gada 27.jūnija noteikumos Nr.211 ”Noteikumi par valsts profesionālās vidējās izglītības standartu un valsts arodizglītības standartu” nosakot, ka visu profesionālo izglītības programmu saturā tiek iekļauta fizika, ķīmija vai dabaszinības kā obligāts vispārizglītojošais mācību priekšmets;
* 2016.gadā tiek uzsākta kompetenču pieejā balstīta vispārējās izglītības mācību satura izstrāde. SAM 8.3.1. ”Attīstīt kompetenču pieejā balstītu vispārējās izglītības saturu” 1.pasākumā ”Kompetenču pieejā balstīta vispārējās izglītības satura aprobācija un ieviešana” paredzēts visām izglītības pakāpēm vispārējā izglītībā izstrādāt jaunu mācību saturu, mācību un metodiskos materiālus, kā arī pilnveidot pedagogu profesionālo meistarību. ”Dabaszinātņu” un “Matemātikas un datorikas” izglītības jomās īpaša uzmanība tiks pievērsta pamatizglītības 1.posma mācību satura izstrādei, lai savlaicīgi motivētu skolēnus dabaszinātņu, matemātikas un datorikas apguvei. Izstrādājot jauno kompetenču pieejā veidotu mācību saturu, tiks izveidota atbilstoša valsts pārbaudījumu, to skaitā centralizēto eksāmenu, sistēma pamatizglītībā un pēctecīgi vispārējā vidējā izglītībā.

1. Izglītības un zinātnes ministrija atbalsta nozares priekšlikumu attīstīt Olaines Mehānikas un tehnoloģiju koledžu (turpmāk – OMTK) kā nozares ekselences centru. OMTK uzdevums ir izveidot tādu profesionālās izglītības modeli, kas nodrošinātu ilgtspējīgu un pievilcīgu profesionālo izglītību ķīmijas, farmācijas un biotehnoloģijas, vides aizsardzības nozarēs. Lai nodrošinātu darba tirgū pieprasītu speciālistu sagatavošanu, OMTK plāno izstrādāt jaunu pirmā līmeņa profesionālās augstākās izglītības studiju programmu ķīmijas speciālistu sagatavošanā un tiek plānotas jaunas studiju programmas farmaceita asistentu (ražotnē) un farmaceitisko procesu speciālistu sagatavošanai. Plānots izstrādāt un licencēt arī jaunas profesionālās vidējās izglītības programmas farmaceitisko procesu tehniķu, mikrobiologa palīgu un kosmētikas (parfimērijas) ražošanas tehniķu sagatavošanai. Šobrīd saskaņošanā esošais Ministru kabineta noteikumu projekts ”Darbības programmas ”Izaugsme un nodarbinātība” 8.1.4. specifiskā atbalsta mērķa ”Uzlabot pirmā līmeņa profesionālās augstākās izglītības STEM, tajā skaitā medicīnas un radošās industrijas, studiju mācību vidi koledžās” īstenošanas noteikumi” paredz atbalstu OMTK 4 489 826 *euro* apjomā*.*
2. Nozares izteiktie priekšlikumi par nepieciešamību nodrošināt adekvātu, uz aprēķiniem balstītu, pamatotu un nozares izglītības attīstību veicinošu finansējumu valsts budžeta finansētajām studiju vietām nozares specialitātēs saskan ar Izglītības un zinātnes ministrijas īstenoto augstākās izglītības jaunā finansēšanas modeļa ieviešanu, ko veido trīs pīlāri: pamata jeb bāzes finansējums, snieguma finansējums un attīstības finansējums. Jaunā finansēšanas modeļa ieviešana tika uzsākta 2015.gadā, izstrādājot nosacījumus augstskolu finansēšanai par rezultātiem pētniecībā balstītas augstākās izglītības attīstībā. Snieguma finansējums augstskolām aprēķināts, salīdzinot augstskolu rādītājus pētniecības projektu finansējuma nodrošināšanā, kā arī studējošo un jauno zinātnieku iesaistīšanā pētniecības projektos.
3. Nozares izteiktie priekšlikumi par nepieciešamību paplašināt klīniskās farmācijas studiju programmas Latvijas augstākās izglītības iestādēs, nodrošinot vismaz 30 studiju vietām valsts budžeta finansējumu, un atbalstīt ārzemju pasniedzēju piesaisti, tiks iekļauti Izglītības un zinātnes ministrijas, augstskolu un nozares partneru sarunu procesā par no valsts budžeta finansēto studiju vietu skaitu un speciālistu sagatavošanu 2017.gadā. Izglītības un zinātnes ministrija informē, ka 2015./16.akadēmiskajā gadā studiju programmas farmācijas programmu grupā tiek īstenotas Rīgas 1.medicīnas koledžā, Latvijas Universitātē un Rīgas Stradiņa universitātē. Rīgas Stradiņa universitātes maģistra studiju programmā ”Klīniskā farmācija” 2015./16.akadēmiskajā gadā mācās 18 studenti, visi studē no valsts budžeta līdzekļiem finansētās studiju vietās. Lai nodrošinātu papildus 30 no valsts budžeta līdzekļiem finansētas studiju vietas studiju programmā ”Klīniskā farmācija” bakalaura līmenī, gadā ir nepieciešams papildu finansējums 124 910 *euro* apmērā, bet maģistra studiju līmenī – 184 900 *euro* apmērā.
4. Savukārt, Ekonomikas ministrijas pārziņā ir šādas aktivitātes, kas sekmē Latvijas uzņēmumu cilvēkresursu kapacitāti:

* Darbības programmas ”Izaugsme un nodarbinātība” 1.2.2. specifiskā atbalsta mērķa ”Veicināt inovāciju ieviešanu komersantos” 1.2.2.1. pasākums ”Atbalsts nodarbināto apmācībām””. Pasākuma mērķis ir nodrošināt komersantus ar atbilstošas kvalifikācijas darbaspēku, kas sekmētu darba ražīguma pieaugumu un jaunu vai uzlabotu produktu un tehnoloģiju izstrādi un ieviešanu ražošanā. 2016.gada 24.martā noslēdzās projektu iesniegumu atlase, kuras ietvaros ir apstiprināti 10 projekti. Atbalsts tiek sniegts komersantu nodarbināto apmācībām.
* Darbības programmas ”Izaugsme un nodarbinātība” 1.2.2. specifiskā atbalsta mērķa ”Veicināt inovāciju ieviešanu komersantos” 1.2.2.3. pasākums ”Atbalsts IKT un netehnoloģiskām apmācībām, kā arī apmācībām, lai sekmētu investoru piesaisti”. Pasākuma mērķis ir veicināt pašnodarbināto personu, sīko (mikro), mazo, vidējo un lielo komersantu produktivitāti un darba efektivitāti, paaugstinot to darbinieku kvalifikāciju un prasmes informācijas un komunikācijas tehnoloģiju jomā, nodrošināt komersantus ar atbilstošas kvalifikācijas darbaspēku, sekmējot netehnoloģisko inovāciju ieviešanu komersantos, kā arī nodrošināt atbalstu apmācībām, veicinot investoru piesaisti valstij. Projektu iesniegumu atlasi plānots izsludināt 2016.gada augustā.

**Valsts atbalsts un Latvijas zāļu ražotāju konkurētspējas stiprināšana vietējā tirgū**

Ja atbalsta sniegšanai ir plānots piesaistīt publiskos resursus (vai arī valsts plāno atteikties no tādiem ieņēmumiem, kas vispārējā kartībā tiktu gūti), tad, izstrādājot atbalsta pasākumus, jāievēro Komercdarbības atbalsta kontroles likuma 10.panta prasību par plānotā atbalsta pasākuma iesniegšanu sākotnējai izvērtēšanai no komercdarbības atbalsta viedokļa. Iepazīstoties ar Vēstulē ietverto informāciju, norādām, ka daļa no plānotajiem atbalsta pasākumiem, piemēram, atvērtā tipa mācību un pētniecības infrastruktūras izveide gatavo zāļu formu izstrādei un izpētei, valsts budžeta finansējuma programmas izveide eksporta atbalstam lielajiem uzņēmumiem, ALTUM eksporta garantiju apjoma divkārša palielināšana, valsts un pašvaldību atbalsts infrastruktūras atjaunošanā un modernizācijā, potenciāli varētu kvalificēties kā valsts atbalsts komercdarbībai. Arī citi plānotie pasākumi, ja tie paredzēti kā atkāpe no vispārējās sistēmas, piemēram, likuma “Par uzņēmumu ienākuma nodokli” uz koeficientu attiecināmo izmaksu bāzes paplašināšana, reinvestētās peļņas neaplikšana ar nodokļiem, potenciāli varētu būt kvalificējami kā komercdarbības atbalsts. Līdz ar to, izstrādājot minētos atbalsta pasākumus, tos ir nepieciešams vērtēt atbilstoši Komercdarbības atbalsta kontroles likuma 5.pantā ietvertajām valsts atbalsta pazīmēm, kā arī apzināt, ar kādu valsts atbalsta regulējumu minētie atbalsta pasākumi varētu tikt ieviesti, lai nodrošinātu sniegtā atbalsta saderīgumu ar Eiropas Savienības iekšējo tirgu.

**Uzņēmējdarbības vides uzlabošana un administratīvā sloga mazināšana**

Uzņēmumu ienākuma nodokļa (turpmāk – UIN) sistēma Latvijā jau šobrīd paredz, ka izdevumi, kuri ir saistīti ar saimniecisko darbību, nodokļa aprēķināšanas mērķiem tiek atzīti saimnieciskās darbības izdevumos taksācijas periodā, kurā gūst ar minētajiem izdevumiem saistītu peļņu (attiecībā uz pamatlīdzekļiem izdevumus atzīsts pakāpeniski). Pēc būtības arī šobrīd Latvijā efektīvi ieguldīta peļņa aktīvos tiek atzīta izdevumos uzņēmumu ienākuma nodokļa mērķiem (jautājums varētu būt tikai vai uzreiz vai pakāpeniski, kā tas ir pamatlīdzekļiem). Šobrīd Latvijā piemērotie izdevumu atzīšanas principi nodrošina ne tikai vienmērīgāku naudas plūsmu valsts budžetā, bet arī uzņēmumiem ienākumu un izdevumu atzīšanas periodu sabalansētību, līdzīgi kā to atzīst gandrīz visas Eiropas Savienības dalībvalstis.

Vērtējot kaimiņvalstu nodokļu sistēmu konkrētus elementus un piedāvājot tos pārņemt nacionālajā likumdošanā, svarīgi ir atcerēties, ka nodokļu sistēma ir vairāku elementu kopums un tikai atsevišķu tās elementu salīdzināšanas nerada patiesu priekšstatu par nodokļa sistēmas konkurētspēju. Lai gan varam piekrist, ka Igaunijas nodokļu sistēmā ir vairāki no uzņēmēju viedokļa pozitīvi vērtējami elementi, tomēr, vērtējot visu elementu kopumu (nodokļa bāzi, nodokļa likmi un atvieglojumus), jāsecina, ka arī Latvijas uzņēmumu ienākuma nodokļa sistēmā ir vairāki ļoti pievilcīgi elementi uzņēmējiem, kādi nav Igaunijā, piemēram, nodokļa likme Latvijā 15%, bet Igaunijā sadalītajai peļņai likme ir aptuveni 25% (20/80); Latvijā ir aptuveni 20 nodokļa atvieglojumi, bet Igaunijā tādu nav vispār; Latvijā UIN mērķiem izmanto paātrināto nolietojuma norakstīšanas metodi, Igaunijā vispār neizmanto pamatlīdzekļu nolietojumu nodokļu aprēķinā. Tādēļ arī svarīgi noskaidrot, vai visi uzņēmēji patiešām no tā ir gatavi atteikties.

Jāatceras, ka Latvijā uzņēmējiem ir pieejami būtiski nodokļu atvieglojumi, piemēram, jaunu ražošanas tehnoloģisko iekārtu izmaksu atzīšana (norakstot nolietojumu par lielāku vērtību nekā reāli veiktas investīcijas), piemērojot koeficientu 1,5; nodokļa atlaide lielajiem investīciju projektiem; ar š.g. 1.jūliju jaunais atvieglojums izpētes un attīstības izmaksām, piemērojot koeficientu 3; nodokļa atlaide ziedojumiem; no iekļaušanas apliekamajā ienākumā atbrīvotas ienākošās dividendes u.t.t..

Latvijā jau vēsturiski UIN jomā ir izvirzīta prioritāte – nodokļu atvieglojumus piešķirt mērķtiecīgi, t.i., ar atvieglojuma mehānismu stimulējot uzņēmēju rīkoties valsts interesēs. Piemēram, paredzot pamatlīdzekļu paātrināto nolietojumu, tika stimulēti uzņēmēji veikt investīcijas tieši pamatlīdzekļos, kas ilgtermiņā rada pievienoto vērtību, nevis kādos luksus priekšmetos, vai sociālajā infrastruktūrā. Paredzot jaunu ražošanas tehnoloģisko iekārtu izmaksu atzīšanā piemērot koeficientu 1.5, tika veicināti uzņēmēji iegādāties vai izveidot tieši jaunas modernas tehnoloģiskās iekārtas, kas nākotnē ilgtermiņā radītu darba vietas un ir potenciāls eksporta pieaugumam. Savukārt Igaunijas modelis ir uzņēmējam labvēlīgs, bet no valsts puses tas negarantē nodokli kā efektīvu instrumentu, lai mainītu nodokļa maksātāja rīcību, stimulējot noteikta veida investīcijas, jo arī gadījumā, ja uzņēmējs neveic materiālas investīcijas aktīvos, bet tur nopelnītos naudas līdzekļus bankā vai uzņēmuma kasē, arī tad Igaunijas gadījumā uzņēmējam nav jāmaksā nodoklis.

Tādējādi uzskatām, ka katrā valstī atkarībā no tās prioritātēm tiek veikta nodokļu elementu izvēle, lai nodoklis papildus primārajai funkcijai veiksmīgi spētu veikt arī tā sekundāro funkciju – darbotos kā ekonomikas svira, konkrētā situācijā ekonomikai vēlamā virzienā. Ņemot vērā minēto, neatbalstām nodokļa atlikšanas iniciatīvas, jo uzskatām, ka Latvijas UIN režīms šobrīd, salīdzinot ar kaimiņvalstīm, ir konkurētspējīgs tieši valstij vēlamā uzņēmējdarbības jomā – eksportspējīgas  modernas ražošanas veicināšanai.

Jautājumā par Igaunijas UIN modeļa pārņemšanu, tā piedāvātājiem būtu uzņēmējus jāinformē, ka minētais modelis neparedz nekādus nodokļu atvieglojumus un neparedz arī paātrinātu pamatlīdzekļu nolietojuma aprēķinu, kā arī to, ka nodokļa likme pie peļņas sadales varētu būt būtiski augstāka.

Attiecībā uz priekšlikumu atjaunot UIN zaudējumu pārnešanu grupā, sniedzam informāciju, ka, lai ieviestu uzņēmumu ienākuma nodokļa atvieglojumu pētniecībai un attīstībai, vienlaikus, neradot ietekmi uz valsts budžetu, 2013.gadā tika veikti grozījumi likumā “Par uzņēmumu ienākuma nodokli”, atceļot vairākus nodokļu stimulus, t.sk., zaudējumu pārnešanu uzņēmumu grupā. Savukārt, ja tiek izvērtēta iespēja atjaunot zaudējumu pārnešanu uzņēmumu grupā, vienlaicīgi ir jāpārskata esošā nodokļa sistēma un jāatsakās no kāda cita mazāk efektīva nodokļa stimula, lai kompensētu valsts budžeta ieņēmumu samazinājumu.

**Valsts kā sadarbības partneris**

Zāļu valsts aģentūra (turpmāk – Aģentūra) veic funkcijas, kas skar vairākas mērķauditorijas, t.sk., zāļu un aktīvo vielu ražotājus, zāļu izplatītājus, medicīnisko ierīču ražotājus un izplatītājus un uzņēmumus, kas nodarbojas ar asins, audu, šūnu un orgānu ieguvi un izplatīšanu. Aģentūrai ir jānodrošina pakalpojumu kvalitāti līdzvērtīgu labākajām nozares kompetentajām institūcijām Eiropas Savienībā, lai sabiedrība iegūtu lielāku pārliecību par minēto produktu drošumu, bet komersanti iespēju iziet starptautiskajā tirgū. Šā mērķa īstenošanai Aģentūras darbinieki un deleģētie eksperti piedalās Eiropas Savienības Padomes, Eiropas Komisijas, Eiropas Zāļu aģentūras un citu Eiropas Savienības institūciju veidotajās darba grupās, kuras risina jautājumus saistībā ar zāļu reģistrēšanu, izplatīšanu, uzraudzību, kā arī ar medicīnisko ierīču klīnisko izpēti, lietošanas drošuma uzraudzību un atbilstības novērtēšanu.

Aģentūra darbojas arī Eiropas zāļu aģentūru tīkla (*The European Medicines Regulatory Network*) ietvaros, kurā ir 34 nacionālās aģentūras, Eiropas Komisija un Eiropas Zāļu aģentūra (EMA). Sadarbības būtība ir vienotu standartu un procedūru nodrošināšana farmācijas nozarē. Zāļu reģistrācijas un uzraudzības jomā pastāv kopīgas procedūras, piemēram, zāļu reģistrācija savstarpējās atzīšanas procedūrā (turpmāk – MRP) un zāļu reģistrācija decentralizētā procedūrā (turpmāk – DCP), kopīgas ražotāju un produktu pārbaudes, savstarpēja lēmumu atzīšana un informācijas apmaiņa, kā arī kopīgas datu bāzes. 2016.gadā periodā no aprīļa līdz septembrim Aģentūra kā atsauces valsts vada trīs DCP un divas MRP procedūras, vienlaicīgi Aģentūra ir galvenais ziņotājs divās centralizētajās zāļu reģistrācijas procedūrās, ko veic EMA, un galvenais PRAC (EMA Farmakovigilances risku vērtēšanas komiteja) ziņotājs vienā centralizētās zāļu reģistrācijas pārvērtēšanas procedūrā, kā arī norit darbs pie augu monogrāfijas izveidošanas. Farmakovigilances jomā Latvija ir vadošā valsts signālu monitorēšanā 10 aktīvajām vielām un vadošā valsts divām periodiski atjaunojamā drošības ziņojuma izvērtēšanas procedūrām. Notiek darbs EMA Pediatrijas komitejā, kurā Aģentūras pārstāvis ir galvenais ziņotājs vairāk nekā 15 pediatriskā izpētes plāna procedūrām gadā. Jāatzīmē, ka, pildot iepriekš minētos uzdevumus, Aģentūra saskaras ar neatkarīgu zinātnieku un jomas ekspertu trūkumu Latvijā, un šīs problēmas risināšanai Aģentūra strādā pie ārvalstu ekspertu piesaistes.

Lai sasniegtu pozitīvu rezultātu, atsauces valsts funkciju pildīšana un arī procedūras no iesniedzēja puses ir savlaicīgi jāplāno. Iesniedzējam ir savlaicīgi jāpiesakās uz vēlamo procedūras laiku vēlamajā kompetentajā iestādē. 2016.gadā A/S ”Grindeks” Latviju kā atsauces valsti izvēlējās vienā DCP un vienā pārreģistrācijas procedūrā, savukārt SIA ”BRIZ” un SIA ”PharmIdea” Latviju kā atsauces valsti katrs izvēlējās vienā MRP procedūrā. Pārējos 75% Latviju kā atsauces valsti ir izvēlējušies procedūru iesniedzēji no citām Eiropas Savienības dalībvalstīm. Šobrīd 2017.gadam Aģentūrā nav iesniegts neviens iesniegums no Latvijas reģistrācijas apliecības īpašniekiem, kas vēlētos ar Latviju kā atsauces valsti reģistrēt zāles DCP vai MRP procedūrās.

Aģentūra daļēji ir veikusi priekšdarbus, lai zāļu reģistrācijas apliecības īpašnieki attālināti varētu sekot savu zāļu reģistrācijas, pārreģistrācijas, izmaiņu un citu procesu gaitai Aģentūras informācijas tehnoloģiju (IT) sistēmā. Aģentūra plāno turpināt IT sistēmas modernizāciju, lai paātrinātu informācijas saņemšanas un nodošanas procesus.

Aģentūra ir veikusi izpēti par Eiropas Savienības dalībvalstu zāļu aģentūru pieredzi un praksi saistībā ar zinātnisko konsultāciju sniegšanu klientiem un izpētes rezultāti liecina, ka daudzas no citu valstu zāļu aģentūrām šādu pakalpojumu sniedz par maksu atbilstoši attiecīgās zāļu aģentūras maksas pakalpojumu cenrādim (piemēram, tādus pakalpojumus sniedz Somijas, Zviedrijas, Čehijas, Dānijas, Nīderlandes zāļu aģentūras). Izvērtējot gan Aģentūras rīcībā esošo informāciju, gan resursus, Aģentūra varētu sniegt zinātniskās konsultācijas par jautājumiem, kas skar zāļu reģistrācijas procedūras, tajā skaitā par preklīniskajiem, klīniskajiem un farmaceitiskajiem jautājumiem. Aģentūra arī izskata variantus, lai varētu piesaistīt ārvalstu ekspertus, šādi paplašinot zinātnisko konsultāciju spektru, tajā jomās, kurās pieprasījums ir lielāks, piemēram, bioloģiskajiem medikamentiem. Lai varētu ieviest šāda veida pakalpojumu, būs nepieciešams veikt grozījumus normatīvajos aktos, nosakot deleģējumu Aģentūrai sniegt zinātniskās konsultācijas, kā arī par sniegtajām zinātniskajām konsultācijām nosakot pakalpojuma maksu.

**Inovācijas un jaunu produktu izstrāde**

Atbalsts inovācijām farmācijas nozarē tiek nodrošināts, ieviešot Viedās specializācijas stratēģiju, kuras mērķis ir valsts tautsaimniecības transformācija, lai palielinātu ekonomikas zināšanietilpību, investējot pētniecībā, inovācijās un to sekmēšanas pasākumos. Biomedicīna, medicīnas tehnoloģijas, biofarmācija un biotehnoloģijas ir definētas kā viena no piecām Latvijas Viedās specializācijas jomām.

Ekonomikas ministrijas pārziņā ir šādas aktivitātes, kas sekmē Latvijas uzņēmumu inovācijas kapacitāti:

* Darbības programmas ”Izaugsme un nodarbinātība” 1.2.1. specifiskā atbalsta mērķa ”Palielināt privātā sektora investīcijas P&A” 1.2.1.1. pasākums ”Atbalsts jaunu produktu un tehnoloģiju izstrādei kompetences centru ietvaros”. Pasākuma mērķis ir komersantu konkurētspējas paaugstināšana, veicinot pētniecības un rūpniecības sektoru sadarbību rūpniecisko pētījumu, jaunu produktu un tehnoloģiju attīstības projektu īstenošanā. 2016.gada 16.maijā noslēdzās projektu iesniegumu atlases otrā kārtā, kuras rezultātā ir apstiprināti 8 projekti, paredzot 8 kompetences centru izveidi. Atbalsts tiks sniegts kompetences centriem rūpniecisko pētījumu, eksperimentālo izstrādņu, tehnoloģiski ekonomisko priekšizpēšu veikšanai.
* Darbības programmas ”Izaugsme un nodarbinātība” 1.2.1. specifiskā atbalsta mērķa ”Palielināt privātā sektora investīcijas P&A” 1.2.1.4. pasākums ”Atbalsts jaunu produktu ieviešanai ražošanā”. Pasākuma mērķis ir veicināt komersantu produktivitātes un konkurētspējas paaugstināšanu, izstrādājot un ieviešot ražošanā jaunus produktus un tehnoloģijas, kā arī palielinot privātā sektora ieguldījumus pētniecībā, attīstībā un inovācijās atbilstoši Viedās specializācijas stratēģijai. Līdz 2016.gada 12.septembrim izsludināta projektu iesniegumu pieņemšana. Atbalsts tiks piešķirts eksperimentālu tehnoloģiju izgatavošanai vai iegādei, kā arī uzstādīšanai un testēšanai reālā ražošanas vidē, veicot saimniecisko darbību no ceturtā līdz astotajam tehnoloģiju gatavības līmenim. Programmas ietvaros vismaz 20% no eksperimentālās tehnoloģijas izmaksām ir jāatbilst pētniecības un attīstības izmaksām pilotrūpnīcās, jeb izmēģinājuma ražotnēs, kuru galvenais mērķis ir pētniecība un attīstība, un kuru izmantošana nav komerciāla līdz projekta beigām. Ne vairāk kā 80% no eksperimentālās tehnoloģijas komponentēm vai iekārtām būs iespējams izvēlēties no tirgū jau nopērkamām.

Papildus augstāk minētajām programmām informējam, ka attiecībās uz likumā ”Par uzņēmumu ienākuma nodokli” noteiktajiem ienākuma nodokļa stimuliem privātā sektora ieguldījumu veicināšanai pētniecībā un attīstībā, Ekonomikas ministrija atbalsta priekšlikumu papildināt attiecināmo izmaksu bāzi ar papildus pozīcijām, piem., laboratorijas materiāli u.c. Ņemot vērā, ka iepriekš minētais nodokļa stimuls stājās spēkā 2014.gada 1.jūlijā, Ekonomikas ministrijas rīcībā šobrīd nav pieejami pietiekami daudz datu, lai analizētu nodokļa atlaides ietekmi uz uzņēmumu konkurētspēju un tautsaimniecības attīstību kopumā. Diskusijas par šī nodokļa stimula pārskatīšanu ir plānotas 2017.gadā pēc atbalsta pasākuma vidus termiņa izvērtējuma, kad būs pieejami dati par periodu laika posmā no 2014.gada līdz 2016.gadam. Papildus informējam, ka līdz šim Ekonomikas ministrijas Pētniecības un attīstības darbību novērtēšanas komisijā ir vērsies tikai viens farmācijas nozares komersants, lai saņemtu konsultatīvu palīdzību pētniecības un attīstības projekta dokumentācijā iekļauto darbību novērtēšanai un attiecīgu rekomendējoša rakstura atzinumu par projektā iekļauto darbību atbilstību pētniecības un attīstības darbībām.

**Tirgus diversifikācija**

Informējam, ka Ekonomikas ministrijas pārziņā ir Darbības programmas ”Izaugsme un nodarbinātība” 3.2.1. specifiskā atbalsta mērķa ”Palielināt augstas pievienotās vērtības produktu un pakalpojumu eksporta proporciju” 3.2.1.2. pasākums ”Starptautiskās konkurētspējas veicināšana”. Pasākuma mērķis ir veicināt nozaru starptautisko konkurētspēju, atbalstot uzņēmējdarbību un ieiešanu ārvalstu tirgos. Pasākuma mērķa grupa un gala labuma guvēji ir komersanti, kooperatīvās sabiedrības (tai skaitā lauksaimniecības pakalpojumu kooperatīvā sabiedrība vai atbilstīga lauksaimniecības pakalpojumu kooperatīvā sabiedrība), zemnieku vai zvejnieku saimniecības, individuālie uzņēmumi, biedrības, nodibinājumi, kuri atbilst sīko (mikro), mazo un vidējo saimnieciskās darbības subjektu (komercsabiedrību) statusam saskaņā ar Komisijas 2014.gada 17.jūnija Regulu (ES) Nr.651/2014. Pasākumam plānotais kopējais attiecināmais finansējums ir 60 944 588 EUR.

Papildus informējam, ka, lai īstenotu LAĶĪFA noteikto mērķi 4(a) par ”Valsts budžeta finansējuma programmas izveidi eksporta atbalstam lielajiem uzņēmumiem”, jau 2015.gadā Ekonomikas ministrija izstrādāja Jaunās politikas iniciatīvu (turpmāk – JPI) lielo uzņēmumu eksporta konkurētspējas veicināšanai. JPI tika aprēķināts nepieciešamais finansējums 3 gadiem (2015; 2016; 2017) 2,16 milj. EUR apmērā, lai turpinātu sniegt atbalstu lielajiem uzņēmumiem jaunu eksporta tirgu apguvē un eksporta palielināšanā uz prioritāriem mērķa tirgiem. Diemžēl šī iniciatīva tika noraidīta un lielie uzņēmumi nepieciešamo valsts finansējumu eksporta veicināšanai nesaņēma. Vienlaikus Ekonomikas ministrija uzskata, ka šāda atbalsta programma ilgtermiņā būtu ieviešama.

Savukārt, lai izpildītu LAĶĪFA izvirzīto mērķi 4(d) par ”ALTUM eksporta garantiju apjoma divkāršu palielināšanu”, Ekonomikas ministrijā tiek izstrādāta jauna īstermiņa eksporta kredītu garantiju programma 2014.-2020.gada plānošanas perioda ietvaros, kas risinātu tirgus nepilnības un veicinātu eksportu orientētu uzņēmumu attīstību. Programmā ir paredzēts lielākas garantijas summas vienam saimnieciskās darbības veicēja eksporta kredīta darījumiem ar vienu debitoru apmērā – līdz 2 milj. EUR.

Attiecībā uz Ekonomikas ministrijas iesaisti farmācijas nozares attīstības veicināšanā un aktuālo sadarbības jautājumu ar ārvalstīm risināšanā informējam, ka gatavojoties Starpvaldību komisiju (SVK) un Apvienoto komiteju (AK) sēdēm, vienmēr tiek apzinātas visas ministrijas un uzņēmējus pārstāvošās organizācijas, asociācijas, t.sk. LAĶĪFA, aicinot informēt par sadarbības interesēm un aktuālajiem jautājumiem, projektiem, t.sk., problemātiskajiem jautājumiem sadarbībā ar attiecīgajām partnervalstīm. Pirms SVK un AK sēdēm tiek organizētas Latvijas pārstāvju darba grupas sanāksmes, kurās tiek pārrunāti aktuālie sadarbības jautājumi un panākta vienošanās par SVK/ AK sēdes darba kārtībā no Latvijas puses iekļaujamajiem jautājumiem. Sēdēs tiek aicināti piedalīties valsts iestāžu un uzņēmējus pārstāvošo organizāciju pārstāvji.

Attiecībā uz LAĶĪFA izteikto ierosinājumu noslēgt jaunas divpusējās vienošanās par savstarpējo reģistrācijas atzīšanu ārpus Eiropas Savienības, vēlamies informēt, ka pašreiz tiek realizēts *International Generic Drug Regulators Programme* (IGDRP) pilotprojekts, kura ietvaros darba dalīšanas procedūrā zāļu reģistrācija notiek vienlaicīgi Eiropas Savienības izvēlētajās dalībvalstīs un citās pasaules valstīs. Projektā vadošā valsts ir viena no Eiropas Savienības dalībvalstīm, sadarbību koordinē Eiropas Padomes Eiropas Zāļu un veselības aprūpes kvalitātes direktorāts (EDQM), dokumentācija un laika grafiks atbilst zāļu decentralizētās procedūras nosacījumiem. Iesniedzēji var izmantot šo iespēju, lai ar vienu procedūru reģistrētu zāles vairākās pasaules valstīs. Projektā piedalās Eiropas Savienības dalībvalstis, Amerikas Savienotās valstis, Austrālija, Brazīlija, Dienvidāfrika, Dienvidkoreja, Japāna, Kanāda, Meksika, Singapūra, Šveice, Taivāna, kā arī EDQM un Pasaules Veselības organizācija. Detalizētāku informāciju par projektu var iegūt tīmekļa vietnē: https://www.igdrp.com/.

Lai rastu perspektīvus ekonomiskās sadarbības tirgus trešajās valstīs, tādējādi sekmējot tik nepieciešamo tirdzniecības partneru dažādošanu, Ārlietu ministrija aicina farmācijas nozares pārstāvjus arī turpmāk piedalīties augstu valsts amatpersonu ekonomiska rakstura vizītēs ārvalstīs, kā arī apmeklēt Ārlietu ministrijas organizētos ekonomiska rakstura pasākumus un diskusijas.

Lai uzlabotu Latvijas farmācijas nozares starptautisko konkurētspēju, nozares pārstāvji ir aicināti informēt par jautājumiem, kuru efektīvāku risināšanu sekmētu Ārlietu ministrijas un tās diplomātisko pārstāvniecību ārvalstīs sniegtais atbalsts, kā arī sadarbībā ar Veselības ministriju precīzāk definēt Latvijas nacionālās intereses Eiropas Savienības tirdzniecības sarunās ar trešajām valstīm, lai uzlabotu tirgus piekļuves nosacījumus Latvijā ražotiem farmācijas produktiem.

Kopumā nodibinājuma ”Domnīca Certus” un LAĶĪFA sniegtās rekomendācijas farmācijas nozares konkurētspējas veicināšanai ir mērķtiecīgas un atbalstāmas, ņemot vērā, ka farmācijas nozare ir viena no piecām Viedās specializācijas stratēģijā noteiktajām jomām, kas izvirzīta kā prioritāri atbalstāma, lai maksimāli atraisītu valsts uz zināšanām balstīto attīstības potenciālu un tādējādi nodrošinātu straujāku tautsaimniecības izaugsmi.

Ministru prezidents M.Kučinskis